CELEX: 32022D0154
Language: lt
Date: 1643846400000
Title: Tarybos sprendimas (BUSP) 2022/154 2022 m. vasario 3 d. kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise

2022 2 4   
               
               
                  LT
               
               
                  Europos Sąjungos oficialusis leidinys
               
               
                  L 25/18
               
            
         TARYBOS SPRENDIMAS (BUSP) 2022/154
         2022 m. vasario 3 d.
         kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2011 m. sausio 31 d. Taryba priėmė Sprendimą 2011/72/BUSP (1);
                  
               
                     (2)
                  
                  
                     remiantis Sprendimo 2011/72/BUSP peržiūros rezultatais, būtina nustatyti sąlygas, kuriomis mirusio asmens lėšos gali likti toliau įšaldytos;
                  
               
                     (3)
                  
                  
                     todėl Sprendimas 2011/72/BUSP turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2011/72/BUSP 1 straipsnis papildomas šiomis dalimis:
            
               
                  „2a.   Nedarant poveikio 5 straipsniui, priede pateiktame sąraše nurodyto asmens mirties atveju:
                  
                              a)
                           
                           
                              jei to asmens atžvilgiu iki jo mirties buvo priimtas apkaltinamasis nuosprendis už valstybės lėšų pasisavinimą, jo nuosavybe buvusios, jo valdytos arba kontroliuotos lėšos ir ekonominiai ištekliai toliau lieka įšaldyti, kol įvykdomos teismo nutartys dėl pasisavintų valstybės lėšų susigrąžinimo ir baudų mokėjimo;
                           
                        
                              b)
                           
                           
                              jei to asmens atžvilgiu iki jo mirties toks apkaltinamasis nuosprendis nebuvo priimtas, tam asmeniui priklausiusios arba jo nuosavybe buvusios, jo valdytos ar kontroliuotos lėšos ir ekonominiai ištekliai toliau lieka įšaldyti pagrįstą laikotarpį, laikantis 4 dalies. Jei per tą laikotarpį pareiškiamas civilinis arba administracinis ieškinys dėl pasisavintų valstybės lėšų susigrąžinimo, lėšos ir ekonominiai ištekliai, kurie priklausė tam asmeniui arba kurie buvo jo nuosavybe, kuriuos jis valdė ar kontroliavo, lieka įšaldyti tol, kol toks ieškinys atmetamas arba, jei jis patenkinamas, kol įvykdoma teismo nutartis dėl pasisavintų lėšų susigrąžinimo.
                           
                        
               
                  2b.   Taryba, nustačiusi, kad nebetenkinamos 2a dalyje nustatytos sąlygos dėl tolesnio mirusiam asmeniui priklausiusių arba jo nuosavybe buvusių, jo valdytų ar kontroliuotų lėšų ir ekonominių išteklių įšaldymo, prireikus iš dalies pakeičia priede pateiktą sąrašą.“
               
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            Priimta Briuselyje 2022 m. vasario 3 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2011 m. sausio 31 d. Tarybos sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise (OL L 28, 2011 2 2, p. 62).